钦定古今图书集成/明伦汇编/官常典/第397卷 > 吴世忠
## 钦定古今图书集成/明伦汇编/官常典/第397卷 > 吴世忠

按《明外史》本传：“世忠，字懋贞，金谿人。弘治三年进士。
授兵科给事中。两畿及山东、河南、浙江民饥，有诏赈
恤，所司俟勘覆，世忠极言其弊，因条上兴水利、复常
平二事，多施行。已请恤建文朝殉难诸臣，乞赐爵谥，
崇庙食，且录其子孙，复其族属，为忠义劝。章下礼官，
寝不行。尚书王恕被讦求去，上疏请留之。寿宁侯张”
鹤龄求勘河间赐地，其母金夫人复求不已。帝命遣
使。世忠言：“侯家仰托肺腑，岂宜与小民争尺寸。”命部
勘。未已，内臣继之；内臣未已，大臣又继之。“剥民敛怨，
非国家福，尤非外戚之福。”不听。大同总兵官神英、副
总兵赵昶等因马市令家人以违禁彩缯易马，番人
因阑入私易铁器。既出塞，复潜兵掠蔚州，陷马营，转
剽中、东二路。英等拥兵不救，巡抚刘𤩽、镇守中官孙
振又不以实闻。事发，世忠勘得其状，英落职，谳、振召
还，昶及游击刘淮、参将李玙等俱逮问。已而𤩽改大
理少卿。昶以大理丞吴一贯覆谳，仅鑴级。世忠复极
论𤩽罪，且诋一贯。帝皆不问。阙里文庙灾，陈八事，请
起谢铎、陈献章、张元祯、周瑛，召还王恕、戴珊、何乔新、
刘大夏。时不能尽用。寇犯延绥、大同，世忠言：“国初设
七十二卫，军士不下百万。近军政日坏，精卒不能得
一二万人，此兵足忧也。太仓之储，本以备军，近支费
日广，移用日多。倘兴师十万，犒赐无所取给，此食足
忧也。正统己巳之变，尚有石亨、杨洪迩所用李杲、阮兴、赵昶、刘淮之属，先后皆败。今王玺、马昇又以失事
告，此将帅足忧也。国家多事，大臣有以镇之。迩者忠
正多斥，贪庸获存，既鲜匡济之才，又昧去就之节，安
能摄强敌、壮国势乎？此任人足忧也。政多舛乖，民日
咨怨。京军敝力役，京民苦催科，畿甸觊恩尤切。顾使
不乐其生，至此临难，谁与死守？此民心足忧也。天变
屡征，火患频发，云南地震，压万馀家，大同马灾，踣二
千匹，此天意足忧也。愿顺好恶以收人心，肃念虑以
回天意，遣文武重臣经略宣、大以饬边防，策免诸臣
不肖者，而起素有才望如何乔新、刘大夏、倪岳、戴珊、
张敷华、林俊诸人以任国事，则贼将望风远遁，而边
境可无忧矣。”帝以言多诋毁，切责之。寻乞大同增置
台堡，以闲田给军耕垦，不征其税。江西岁饥盗起，请
简巡抚，黜有司贪残者。又请筑京师外城。所司多从
其议。再迁吏科左给事中，擢湖广参议。坐事降山东
佥事。旋召为光禄少卿，改尚宝卿。正德六年，刘瑾败，
言官劾世忠尝请清核屯田，助瑾为虐。世忠故方鲠，
朝议宽之，得免。再迁大理少卿。八年擢右佥都御史，
巡抚延绥。寇在河套，逐之失利，乃引疾归。